রাজপুত্র ঢেঁড়া পিটিয়ে রাজ্যের যত দরিদ্র আর ভিক্ষুকদের হাজির করিয়ে রাজকোষের অর্ধেক ধনরত্ন দিলেন বিলিয়ে। দেশের মধ্যে ধন্য ধন্য পড়ে গেল। সবাই রাজপুত্রের সুখ্যাতি করতে লাগলো। রাজকন্যার বুক গর্বে ফুলে উঠলো।  সারারাত রাজার ঘুম হয়নি। না জানি জামাই বাবজীর তৃতীয় ইচ্ছেটা কি ? ভোর হতে হতে মন্ত্রীকে নিয়ে নিজেই গেলেন কারাগারে। রাজাকে ঢুকতে দেখে রাজপুত্র উঠে  এসে প্রণাম করলেন। শ্বশুর তো।  - থাক, থাক ! পেন্নাম করতে হবে না। উঃ ! দুদুটো ইচ্ছেয় আমাকে পাগল করে দিয়েছো, বাবা। এখন তোমার শেষ ইচ্ছেটা বলো দিকি। চটপট কাজটা মিটে যাক, বাবারে বাবা।  - বলছি মহারাজ। আমার দুটো ইচ্ছে পূরণ করেছেন বলে আমি আপনার কাছে কৃতজ্ঞ। আপনি মহানুভব। ন্যায় বিচারক।  - হাত্তুরি, ন্যায় বিচারের নিকুচি করি। তাড়াতাড়ি বলে ফেল দিকি . .  - বলছি মহারাজ। আবার সেই দুষ্টমির হাসিতে ঝিকমিকিয়ে উঠলো তার চোখ। আড়চোখে রাজার দিকে একবার তাকিয়ে তিনি বললেন,  বাবাকে যে লোকটা ভাজা মাছ উল্টে খেতে  দেখেছে তার চোখ দুটো তপ্ত সাঁড়াশি দিয়ে উপড়ে ফেলা হোক।  হাসিতে রাজার মুখ ভরে গেল। শেষ পর্যন্ত তাকে রেহাই দিয়েছে ছোকরা। তিনি ভেবেছিলেন, কী না কি চেয়ে বসে। সামান্য দুটো চোখ ! খুশীর সুরে রাজা বললেন-মন্ত্রী !  - আজ্ঞা করুন মহারাজ !  - নিয়ে এসো।  - কী নিয়ে আসবো মহারাজ ?  - চোখ।  - চোখ ! কার চোখ ?  - আরে আহাম্মক ! যে এর বাবাকে ভাজা মাছ উল্টে খেতে দেখেছে তার চোখ।  - কিন্তু দেখেছে কে ?  কেউ দেখেছে নিশ্চয়ই। যেই দেখুক তাকে হাজির করো এখানে। তারপর তার চোখ দুটো গরম সাঁড়াশি  দিয়ে তুলে ফ্যালো। আর তারপর সেই আসল কাজ। বাবাজীকে শূলে চড়াও।